Alpha Centauri (α Cen) is die helderste ster in die suidelike sterrebeeld Sentour (Centaurus) en bevind hom tans in die G-wolk. Hoewel dit met die blote oog soos ’n enkele voorwerp lyk, is Alpha Centauri eintlik ’n dubbelster, Alpha Centauri AB of α Cen AB. Sy gesamentlike skynbare magnitude van −0,27 maak dit die derde helderste ster aan die naghemel ná Sirius (−1,46 mag) en Canopus (−0,72 mag). Die individuele komponente van die dubbelster word Alpha Centauri A (α Cen A, ook bekend as Rigil Kentaurus) en Alpha Centauri B (α Cen B) genoem. Eersgenoemde het ’n massa en ligsterkte van onderskeidelik 110% en 151,9% van die Son s’n en laasgenoemde onderskeidelik 90,7% en 44,5%. Tydens die twee sterre se wentelbaan om hul massamiddelpunt, wissel die afstand tussen hulle van omtrent die afstand tussen die Son en Pluto tot die afstand tussen die Son en Saturnus. Hulle is 1,34 parsek of 4,37 ligjare van die Son af.